Giovanni Agnelli (1866–1945)

Giovanni Agnelli (født 13. august 1866 i Villar Perosa nær Torino i kongedømmet Sardinia, død 16. desember 1945 i Torino) var en italiensk offiser, politiker og industrileder.  

Han var en av stifterne av bilprodusenten Fiat, og en av de ledende figurene i italiensk industri i første halvdel av 1900-tallet.

Han gikk på en militærskole i Modena, men ga seg i 1892. I 1899 investerte han i etableringen av Fiat. Der ble Agnelli administrerende direktør i 1902 og etter å ha kjøpt seg opp til stor aksjemajoritet, styreformann i 1920.  Under den første verdenskrig leverte han til krigsmaskineriet samt investerte i transatlantisk transport  sammen med Riccardo Gualino (1879–1964). Agnelli støttet Benito Mussolini som i 1923 ga ham en plass i senatet. Med Gualino investerte han i La Stampa, men samarbeidet endte i 1926.  I 1927 etablerte han investerings-selskapet IFI (i dag Exor), et slags holdingselskap for hans og Agnelli-familiens varierte eierskap.

Sønnen Edoardo (1892–35) ble en viktig Fiat-aktør og president i Juventus. Før sin død i 1945 fikk Giovanni avtalt at firmaet etterhvert skulle ledes av Edoardos sønn Giovanni Agnelli (1921–2003).

Referanser 

Italienske forretningsfolk
Personer tilknyttet Fiat
Italienske senatorer
Personer fra Storbyområdet Torino
Fødsler i 1866
Dødsfall i 1945